# A Karib-tenger kalózai: A Fekete Gyöngy átka

### A Wikipédiából, a szabad lexikonból.

A Karib-tenger kalózai: A Fekete Gyöngy átka Pirates of the Caribbean: The Curse of the Black Pearl
IMDB 8.0/10 (101 256 szavazat)
Rendező: | Gore Verbinski
Producer: | Jerry Bruckheimer
Forgatókönyvíró: | Ted Elliott Terry Rossio
Főszerepben: | Johnny Depp Geoffrey Rush Orlando Bloom Keira Knightley Jack Davenport
Jonathan Pryce
Zene: | Klaus Badelt
Operatőr: | Dariusz Wolski
Forgalmazó: | Buena Vista (USA) InterCom (Magyarország)
Gyártó: | Walt Disney Pictures Jerry Bruckheimer Films
Bemutató: | 2003. július 9. (USA) 2003. szeptember 18. (Magyarország)
Időtartam: | 137 perc
Díj(ak): | 1 BAFTA-díj
Nyelv: | angol
Korhatár: | PG-13 (USA) 14 (Magyarország)
Költségvetés: | 140 millió dollár
Bevétel: | 305 413 918 dollár (USA) 653 913 918 dollár (összes)
IMDb
PORT.hu

A Karib-tenger kalózai: A Fekete Gyöngy átka egy 2003-as kalandvígjáték, ami a Karib-tengeren játszódik az 1700-as években. A film alapját a Disney játékparkjainak egyik látványossága, a Pirates of the Caribbean szolgáltatta, amit maga Walt Disney építtetett. A filmet Gore Verbinski rendezte, a producere Jerry Bruckheimer. Ez a film az első a Disney történetében, ami PG-13-as (13 éven aluliaknak csak szülői kísérettel) korhatárt kapott a korhatárbesoroló bizottságtól, az MPAA-tól (az összes korábbi filmjük G vagy PG minősítéshez jutott).

A Fekete Gyöngy átka a világ különböző országaiból összesen 653 millió dollárt hozott a készítőknek, s ezzel bekerült minden idők 30 legsikeresebb filmje közé. Nem sokkal a bemutató után a Disney bejelentette a folytatásokat; A Karib-tenger kalózai: Holtak kincse 2006. július 7-én került a mozikba az Egyesült Államokban, a harmadik rész 2007. május 25-én érkezik.

## [szerkesztés] Szereplők

Szereplő | Színész | Magyar hang
--- | --- | ---
Jack Sparrow kapitány | Johnny Depp | Király Attila
Barbossa | Geoffrey Rush | Rajhona Ádám
Will Turner | Orlando Bloom | Csőre Gábor
Elizabeth Swann | Keira Knightley | Szinetár Dóra
Weatherby Swann kormányzó | Jonathan Pryce | Harsányi Gábor
James Norrington | Jack Davenport | Sebestyén András
Joshamee Gibbs | Kevin McNally | Faragó András
Ragetti | Mackenzie Crook
Pintel | Lee Arenberg
Anamaria | Zoe Saldana
Murtogg | Giles New
Mullroy | Angus Barnett
Cotton | David Bailie

## [szerkesztés] Cselekmény

Figyelem: Itt a cselekmény részleteit vagy a végkifejletét is olvashatod.

A történet azzal kezdődik, hogy Swann kormányzó (Jonathan Pryce), a jamaicai Port Royal frissen kinevezett kormányzója kislányával, Elizabethtel Angliából a Karib-tengerre hajózik a Brit Királyi Flotta képviselője, Norrington hadnagy (Jack Davenport) kíséretével. Ráakadnak egy hajóroncsra, melynek egyetlen túlélője maradt: egy Will Turner nevű fiú. Elizabeth felfedezi, hogy a fiú nyakában egy koponyát formáló aranymedál van, s félelmében, hogy kalóz mivolta miatt kivégzik, magához veszi és elrejti. Épp mielőtt a kormányzói hajó folytatja útját, Elizabeth egy pillanatra látni vél egy másik, szakadt vitorlájú hajót eltűnni a ködben.

Nyolc évvel később Norringtont parancsnokká nevezik ki, s Elizabeth (Keira Knightley) is hivatalos az előléptetési ceremóniára. Norrington Elizabeth kezét is megkérné az erőd szélén, ám mielőtt konkrétan kimondja szándékát, a lány elájul a melegtől és fűzője szorításától, s az óceánba zuhan. Az imént Port Royalba érkezett kalóz, Jack Sparrow kapitány (Johnny Depp) kimenti a vízből. Különös módon, a koponyamedál, amit Elizabeth magánál hord, egy nyomáshullámot idéz elő a mélyben. Mikor Jack a partra viszi a nőt, a brit katonák azonnal körbeveszik és letartóztatják korábban elkövetett bűntetteiért – köztük kalózkodásért, amiért a Brit Kelet-indiai Társaság megbélyegezte alkarján. Miközben megpróbál kereket oldani, Sparrow összeakad Will Turnerrel (Orlando Bloom) – aki most a helyi kovács inasa, s aki szerelmes Elizabethbe, de nem meri bevallani neki érzéseit –, s egy kardpárbajt követően Will munkaadója leüti, így végül rácsok mögé kerül.

Ezen az éjszakán Port Royalt lerohanja a hírhedt szellemhajó, amit úgy ismernek: a Fekete Gyöngy – egy fekete bárka, gonosz, vérszomjas legénységgel, egy olyan kapitánnyal az élen, aki a szóbeszéd szerint „annyira gonosz, hogy a pokol is kivetette magából”. A titokzatos nyomáshullám Elizabeth medáljából, ami idehívta ide a Gyöngyöt. A legénység tagjai az ékszer birtoklója, Elizabeth után kutatnak (aki elrejtve valódi kilétét, Elizabeth Turnernek adja ki magát). A lány „alku”-t kiált, aminek értelmében a felek nem okozhatnak sérülést egymásban, s a fedélzetre viteti magát, a kapitány, Barbossa (Geoffrey Rush) elé (aki korábban a Fekete Gyöngyön Sparrow elsőtisztje volt). Elizabeth Port Royal elhagyásáért cserébe átadja a medált a kalózoknak. Barbossa elfogadja az üzeletet, de kihasználva pontatlanságát, elrabolja Elizabethet.

Másnap Will igyekezete, hogy meggyőzze Norringtont és a Királyi Flottát az ellenség azonnali üldözéséről, kudarcot vall. Míg a parancsnok a stratégiai kidolgozottság híve, Will kiszabadítja Jacket a cellájából, s cserébe az segít neki megtalálni a Fekete Gyöngyöt és Elizabethet. Miután elhajóznak a Lopakodóval, a Flotta leggyorsabb hajójával, s legénységet toboroznak a hírhedt kalózkikötőben, Tortugán, Jack és Will Barbossa nyomába indul, aki Isla de Muertára tart – egy rejtélyes szigetre, ami állítólag felfedezhetetlen, s csak az találja meg, aki már tudja, merre keresse.

Ezalatt a Fekete Gyöngyön Elizabeth megismeri Barbossa és legénysége történetét és szándékát. Egykor a hajó és legénysége Jack Sparrow kapitány parancsnoksága alatt állt, mígnem fellázadtak ellene, éppen tíz évvel ezelőtt. Barbossa utasítására Jack kénytelen volt Isla de Muerto felé venni az irányt, egy láda azték arany rejtekhelyére. Őt közben kitették egy elhagyatott kis szigetre, egy egyetlen golyót tartalmazó pisztollyal, ami véget vethet szenvedésének. A legénység rálelt az azték kincsre, s a rajta ülő átkot babonának vélve mindet magukhoz vették. Will apja, „Bocskor Bill” Turner volt az egyetlen a hajón, aki tiltakozott a lázadás ellen. Elküldött egy aranyat fiának, remélve, hogy a legénység sosem találja meg, s a felkelés büntetéseképp örökké átkozottak maradnak, de ezzel maga is kárhozottá vált. Barbossa megtorlásként Bocskort egy ágyúhoz kötve az óceán mélyére lövette.

A legénység túl későn ébredt rá, hogy az átok valódi; éhségükre, szomjukra és kéjvágyukra sosem találhattak kielégülést, élőholttá váltak, képtelenek meghalni (egyedüli mód, ha testük darabjaira törik). A Hold fénye felfedi, hogy a kalózok élnek, rothadó csontvázuknak nem árhat egy egyszerű lövés vagy döfés. Hogy feloldják az átkot, a kincs minden egyes darabját vissza kell szolgáltatniuk a ládába, s véráldozatot kell bemutatniuk. Egy évtized után, végül sikerült visszahordani majdnem az összes aranyat – már csak Bocskor Bill vére és az általa ellopott darab hiányzik. A medállal (ami valójában az utolsó kincs) és Elizabethtel (akit Bocskor Bill lányának vélnek) a birtokában, Barbossa úgy hiszi, végre minden megvan, hogy az átkot megszüntessék.

Az átok feloldására tett sikertelen kísérletet követően Will megszökteti Elizabethet egy csónakban, bizalmatlanságból kifolyólag Jacket hátrahagyva (a kalózeskü szerint aki hátramarad, ottmarad). Mikor Barbossa és a legénység felfedezi Jacket, Sparrow üzletet ajánl nekik: a Fekete Göngyért cserébe elárulja, kinek a vére kell az átok megszüntetéséhez. Ám Jack terve kudarcba fullad, miután a Gyöngy utóléri a Lopakodó, s a szellemkalózok leigázzák azt. Will csapdába esik a fedélzet alatt, miközben a medált próbálja megszerezni. Jack is az ékszer után szegül, ám végül Barbossa majma, akit szintén Jacknek hívnak, elorozza előle. Küldetésüket teljesítve, a Gyöngy legénysége fogságba ejti a Lopakodó embereit –köztük Elizabetet–, s elsüllyesztik a hajót, látszólag Willel együtt.

A fiú azonban csakhamar a Gyöngy fedélzetén terem, s felfedi kilétét a kalózhajó legénysége előtt. Egy félresikerült alkut követően Elizabeth és Jack ugyanarra a szigetre kerül, amiről Sparrow már megszökött tíz évvel korábban, míg Willre a véráldozat szerepe vár az átok feloldása érdekében. Elizabeth felgyújtja a szigeten elrejtett rumkészletet (Jack nagy bánatára), s a hatalmas füstöt rövidesen felfedezi Norrington hajója. Megmenekülve a lassú haláltól, Elizabeth igyekszik meggyőzni a parancsnokot, hogy forduljanak vissza Willért, ám esdeklése csak akkor lel meghallgatásra, mikor nászajándékként kéri.

Mikor Isla de Muertóhoz érkeznek, Jack meggyőzi Norringtont, hogy hadereivel várjon lesben Barbossára és embereire, míg ő bemegy és kicsalja őket. Odabent rábeszéli Barbossát, hogy halasszák el az átok megtörését addig, amíg meg nem ölik a Királyi Flotta hajójának, a Rettenthetetlennek legénységét és el nem foglalják a bárkát. Jack előre kitervelt mindent; azzal azonban nem számolt, hogy az élőhalott legénység az óceán fenekén sétál ki a barlangból, s így kikerülik a csapdát. Mialatt a Fekete Gyöngy legénysége összecsap a Rettenthetetlen embereivel, Jack, aki időközben elemelt egy aranyat az átkozott kincsből, kardpárbajba kezd Barbossával, korábbi elsőtisztjével. Mivel ő is csatlakozott a kárhozottakhoz, most Jack is halhatatlan, míg meg nem szabadítják az átoktól. Ehhez viszont immáron az ő vére is szükséges. Egy ideig csattognak a pengék, mígnem Will és Sparrow is felkészül vérük adására és a birtokukban lévő kincsdarab visszajuttatására (Will az apjától kapott medált, Jack pedig amit elcsent). Mielőtt Turner a ládába ejti az aranyat, Jack rálő Barbossára pisztolyával, melyben a golyót tíz éve tartogatta. Mikor Barbossa erre úgy reagál: „Tíz évig hordoztad magaddal ezt a golyót a pisztolyban és most kárba veszett”, Will így vág közbe: „Nem veszett kárba!”, s elengedi a kezében lévő aranyat, megtörve az átkot. Így a Fekete Gyöngy legénysége ismét halandóvá válik, Barbossa pedig holtal esik össe a kincsekkel telített földön, s elejti keserű zöldalmáját. Felfedezve, hogy többé nem átkozottak, s ezáltal halandóak, Barbossa emberei megadják magukat a Királyi Flottának.

Ismét Port Royalban, Norrington Jack a törvény által megkövetelt felakasztására készül, ám Will, aki úgy hiszi, a kalóz jó ember ahhoz, hogy halált érdemeljen, megmenti őt. Elizabeth mindez s a kovácsinas szerelmi vallomása hatására felbontja eljegyzését Norringtonnal, s helyette Willt választja. Norrington beletörődik a nő visszalépésére, s megbocsátást ad Willnek az imént elkövetett bűnös tettéért; ezalatt Jack megszökik, az erődről háttal az óceánba zuhan, ahonnan legénységéhez úszik a Fekete Gyöngyre, aminek végre kapitánya lehet. Norrington végignézi, amint Jack egy ismeretlen kaland felé hajózik, s elismerésre méltatja a kalózt annyira, hogy adjon neki egy nap előnyt.

Easter egg: A végefőcím után egy jelenetet láthatunk Isla de Muertán, amiben Barbossa majma, Jack, kimászik a vízből az azték aranyhoz, s magához vesz egy darabot. Az újra elátkozott majom a néző felé veti magát nagyra tátott szájával, át a Hold fénysugarán.

## [szerkesztés] Produkció és fogadtatás

Mikor 2002 elején a bejelentették a film elkészítését, a mozirajongók és a kritkusok egyaránt szkeptikusok voltak a film sikerét illetően; maga a koncepció, hogy a Disney egyik saját park-látványosságára épít egy filmet, pusztán egy merész marketingfogásnak látszott. Mindezek mellett a nagyköltségvetésű kalózos filmek sorozatosan buktak meg a mozipénztáraknál (többek között A kincses sziget kalózai és A kincses bolygó).

A kritikusok meglepetés érte, mikor a filmet egy szórakoztató kalandmozinak találták, ráadásul a produkció hatalmas anyagi siker lett, több mint 300 millió dolláros bevételt generálva csak Észak-Amerikában.

Az alkotást továbbá öt Oscar-díjra is jelölték: Legjobb smink, Legjobb hang, Legjobb hangvágás, Legjobb vizuális effektek és az Akadémia hagyományainak tudatában meglepő módon a Legjobb férfi főszereplő kategóriákban.

A Fekete Gyöngy átka szerepel az IMDb 250 legjobb filmje között 8 csillagos értékeléssel.

Más filmek, melyeket a Disney látványparkjai ihlettek (A házimaci, Elvarázsolt kastély) gyengén szerepeltek.

## [szerkesztés] Érdekességek

- A filmet a Walt Disney theme parkjának egyik látványossága ihlette.
- A film akkora sikernek bizonyult, hogy a Disney lezárta a Pirates of the Caribbean látványosságát Disneylandben és Disney Worldben, hogy felújítsák őket. Az újítások között szerepel egy animatronikus szakasz, amiben Barbossa Jack Sparrow kapitányt üldözi. Disneylandben 2006. június 26-án nyílt meg az átépített produktum, Disney Worldben pedig a film második részének mozibemutatója napján, július 7-én.
- A jelenet, amiben Jack Sparrow süllyedő hajójának árbocán áll, egyfajta főhajtás Buster Keaton A navigátor című 1924-es filmje előtt.
- A film utolsó mondatát -„Vár ránk a horizont”- maga Johnny Depp ötlötte ki a jelenet felvételének reggelén.
- Mikor Will magához tér Port Royalban a kalóztámadás után, s a kikötő felé pillant, észrevehető a kislány, aki a fiatal Elizabethet játssza (Lucinda Dryzek).
- Isla de Muerto sziget neve spanyolul van, s annyit tesz: „holtak szigete”. Tortuga ugyanezen a nyelven a „teknős” megfelelője.
- Mikor egy éjszakai felvételről tértek haza a Karib-tenger szigeteiről, Keira Knightley hajója léket kapott és süllyedni kezdett. A fedélzeten rajta kívül csak anyja és a hajó irányítója volt, akiket sérülés nélkül kimentettek egy pár órán belül. Ám az incidens arra késztette az alkotókat, hogy a további hasonló jeleneteket stúdióban rögzítsék.
- Eredetileg a cím csak A Karib-tenger kalózai volt, de annak reményében, hogy a film jól szerepel a jegypénztáraknál és folytatás is készülhet, megváltoztatták.
- A film ősbemutatója a kaliforniai Disneyland Parkban volt, az eredeti Pirates of the Caribbean attrakció otthonában, 2003. június 28-án. Ez volt az első film, amit Disneylandben mutattak be.
- Johnny Depp karakterének, Jack kapitánynak aranyfogai vannak a filmben. Ezeket Depp fogorvosával valóban elkészíttette a produkció kedvéért, ám a Disney akkori vezérigazgatója, Michael Eisner túl soknak találta fogsorátalakítást, így néhány kivételével eltávolításukat javasolta.
- Jerry Bruckheimer producer és Gore Verbinski rendező szerette volna igénybe venni a mexikói Rosaritóban található hatalmas víztartályt, amit a Titanic (1997) és a Pearl Harbor – Égi háború (2001) forgatásához is felhasználtak, ám azidőtájt Peter Weir foglalta le a Kapitány és katona: A világ túlsó oldalán felvételeihez.
- A jelenet, amiben Orlando Bloom utánozza Johnny Depp játékát, Bloom ötlete volt, s megkérte Jerry Bruckheimer producert, hogy bekerülhessen a filmbe.
- A stábból többen is tengeribetegek lettek a forgatás befejeztével.
- A Fekete Gyöngy Port Royal-i támadásakor az utolsó ágyúlövés robbanásakor egy Miki Egér fejet formáz az éjszakai égen.
- Ruházatával és faszénnel takarták el Johnny Depp jópár tetoválását. A „Jack Sparrow” tetoválás a kezén a filmben nem igazi, de a forgatás után Depp valójában is megcsináltatta fia, Jack tiszteletére.
- Mikor a forgatókönyvírók, Ted Elliott és Terry Rossio eredetileg felhozták a film ötletét Disney vezetőinek a '90-es évek elején, elutasításra találtak.
- Eredetileg Alan Silvestri lett volna a zeneszerző, de végül Klaus Badelt ugrott be a helyére. Néhány moziplakáton azonban még olvasható a „Zene: Alan Silvestri” kredit. Ezeken a posztereken Jay Wolpert, a negyedik író neve pedig hiányzik.
- Swann kormányzó keresztneve Weatherby, Norringtoné James, Barbossáé pedig Hector. Egyikükét sem említik a filmben. Utóbbié a DVD egyik kommentárjából derül ki.
- A Kelet-indiai Társaság valóban megbillogozta a kalózokat egy „P” betűvel, de nem a karjukon, hanem a homlokukon.
- A különböző „eunuch”-os szövegek Johnny Depp improvizációi.
- A „kalóz” és „kalózkodás” szavak 56 alkalommal hangzanak el a film folyamán.
- Johnny Depp kontaktlencsét viselt, ami egyúttal napszemüvegként is szolgált, így nem kellett hunyorognia felvétel közben, ha a Nap éppen úgy sütött.
- A forgatókönyvírók DVD-kommentárja szerint Will Turner a legjobb kardvívó a filmben, Barbossa és Norrington nagyjából egyenlőek, míg Jack Sparrow a legrosszabb.
- A brit Channel 4 csatorna „Legjobb családi filmek” listáján negyediknek szavazták meg a filmet.
- Keira Knightleynak hajkiegészítést kellett hordania, mivel előző filmje, a Csavard be, mint Beckham! óta haja még nem nőtt eleget.
- Mivel meggyőződése, hogy a 18. századi kalózok a mai kor rocksztárjainak felelnek meg, Johnny Depp játékának inspirációjaként nevezte meg barátját, Keith Richardsot.
- Michael Keaton, Jim Carrey és Christopher Walken mind esélyesek voltak Jack Sparrow szerepére.
- Jude Law, Ewan McGregor, Tobey Maguire, Christopher Masterson és Christian Bale mind esélyesek voltak Will Turner szerepére.

## [szerkesztés] Külső hivatkozások

- A Karib-tenger kalózai: A Fekete Gyöngy átka a PORT.hu-n
- Hivatalos oldal
- Magyar nyelvű hivatalos oldal
- A Karib-tenger kalózai: A Fekete Gyöngy átka az Internet Movie Database-ben
- A Karib-tenger kalózai: A Fekete Gyöngy átka a Cinematrixon

A Karib-tenger kalózai
Filmek | A Fekete Gyöngy átka • Holtak kincse • A világ végén
Helyszínek | Port Royal • Isla de Muerta • Tortuga • Pelegosto • Isla Cruces
Főszereplők | Jack Sparrow kapitány • Will Turner • Elizabeth Swann • Hector Barbossa • Davy Jones • James Norrington • „Bocskor Bill” Turner
Egyéb szereplők és teremtmények | Grant Sparrow kapitány • Weatherby Swann • Joshamee Gibbs • Anamaria • Pintel és Ragetti • Cutler Beckett • Tia Dalma • Jack, a majom • Kraken • Sao Feng • Mellékszereplők
Hajók | Fekete Gyöngy • Bolygó Hollandi • Rettenthetetlen • Lopakodó • Empress

A lap eredeti címe "http://hu.wikipedia.org../../../a/_/f/A_Karib-tenger_kal%C3%B3zai%7E_A_Fekete_Gy%C3%B6ngy_%C3%A1tka_f6d4.html"

Kategóriák: 2003 filmjei | Amerikai filmek | Fantasy

##### Views

- Szócikk
- Vitalap
- Aktuális változat

##### Keresés

##### Más nyelveken

- Alemannisch
- Български
- Deutsch
- English
- Español
- Français
- Hrvatski
- Italiano
- עברית
- Nederlands
- 日本語
- Polski
- Русский
- Simple English
- Suomi
- Svenska
- 中文